Diari Oficial de la Generalitat Valenciana


Sumari del DOGV 4791, del 06-07-2004 (2004/7002)

ORDE de 2 de juliol de 2004, de la Conselleria de Benestar Social, per la qual s'establixen les bases que regulen les ajudes econòmiques individualitzades dirigides a famílies i s'aprova la convocatòria d'estes ajudes per a l'exercici de 2004.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4791

Data del DOGV
:   06-07-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/7002


Data del document
:   02-07-2004

Organisme emissor
:   Conselleria de Benestar Social

Tipus de document
:   Ordre

Descriptors 

:   * política familiar
    * suport econòmic
    * família nombrosa
    * política de natalitat

ORDE de 2 de juliol de 2004, de la Conselleria de Benestar Social, per la qual s'establixen les bases que regulen les ajudes econòmiques individualitzades dirigides a famílies i s'aprova la convocatòria d'estes ajudes per a l'exercici de 2004. [2004/X7002]
  
La Llei 5/1997, de 25 de juny, de la Generalitat Valenciana, per la qual es regula el sistema de Servicis Socials en l'àmbit de la Comunitat Valenciana, inclou, dins de les seues responsabilitats, la de donar respostes als diferents problemes socials per mitjà de l'aportació dels recursos financers, tècnics, humans i organitzatius necessaris.
  
En virtut de la citada Llei, l'administració de la Generalitat Valenciana pot establir prestacions econòmiques individualitzades, dirigides a la família, havent de desenvolupar-ne reglamentàriament els requisits, les condicions i les quanties.
  
En el marc d'esta Llei, la Generalitat té entre els seus objectius garantir l'atenció integral de la família, atenent a tots els problemes que puguen incidir en el seu benestar, prevenint-los o esmenant-los.
  
De la mateixa manera li escau fomentar, en l'àmbit de l'acció social especialitzada, les actuacions tendents a la protecció i promoció de l'estructura familiar, considerant la família com a institució social bàsica que complix un destacat paper en els àmbits afectiu, educatiu, econòmic i social.
  
Les últimes xifres de l'Institut Nacional d'Estadística, elaborades amb dades procedents dels Censos de Població i Vivendes 2001, de l'Enquesta Contínua de Pressuposts Familiars, de l'Enquesta de Població Activa, de les Estadístiques Judicials i del Moviment Natural de la Població, indiquen que el model familiar predominant és el de parella amb dos fills (22,2%), seguit del model de parelles sense fills (19,4%), sent el nombre mitjà de persones per llar en la Comunitat Valenciana de 2,80, per davall de la media nacional de 2,86.
  
L'edat mitjana de les mares al tindre el seu primer fill continua augmentant any rere any, sent en el 2002 de 29,7 anys; igual que continua disminuint el nombre mitjà de fills per dona. En 1975 l'esmentada edat mitjana era de 25,7 anys.
  
Totes estes circumstàncies reflectixen la dificultat que per a les famílies suposa tindre més d'un fill abans d'una determinada edat, per això, se estima necessari establir ajudes econòmiques dirigides a recolzar les famílies que tenen el segon fill a una edat inferior a 30 anys, o el tercer a una edat inferior als 35.
  
El Pla Integral de Família i Infància de la Comunitat Valenciana, aprovat per acord del Consell de data 8 de febrer de 2002, regula, dins d'un dels seus quatre eixos d'actuació, en concret l'eix ?estructura de la vida familiar?, distints programes d'actuació, sent un d'ells invertir la tendència actual de disminució de la natalitat, establint progressivament prestacions pel naixement de fills i fomentant ajudes per la seua criança.
  
De la mateixa manera, hi ha unes famílies a qui es considera necessari recolzar econòmicament pel seu elevat nombre de fills. Estes famílies són aquelles que tenint el títol de Família Nombrosa en vigor, han tingut reconeguda la categoria de Família Nombrosa d'Honor, o que reunixen actualment els requisits que permetien atorgar la dita categoria, d'acord amb el que establix l'anterior Llei 25/1971, de 19 de juny, de Protecció a les Famílies Nombroses (BOE de 24 de juny de 1971).
  
En virtut d'això i fent ús de les facultats que em conferix l'article 47.11 del Text Refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991 i el Decret 120/2003, d'11 de juliol de 2003, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Títol I
  
Ajudes
  
Article 1. Objecte de l'ajuda
  
És objecte d'esta ajuda contribuir a atendre les dificultats que sobrevenen en una família quan, complint els requisits establits en l'article 4 d'esta orde, s'hi produïsca alguna de les circumstàncies següents:
  
a) Que tenint el títol de Família Nombrosa en vigor, mantinguen o hagen tingut reconeguda la Categoria d'Honor, o que reunisquen en el moment de la sol·licitud els requisits que permetien atorgar el títol amb la dita categoria, d'acord amb el que disposa la Llei 25/1971, de 19 de juny, de Protecció a les Famílies Nombroses (BOE de 24 de juny de 1971) i normes de desenvolupament.
  
b) Que augmente el nombre dels seus membres, per naixement, adopció o acolliment preadoptiu.
  
Article 2. Sol·licitants i beneficiaris
  
Podran sol·licitar estes ajudes els següents:
  
a) Qualsevol dels pares, per filiació natural o adoptiva, que tinga atribuïdes les funcions relatives a l'exercici de la pàtria potestat, o aquells que tingueren la guàrdia i custòdia per acolliment, dels menors objectes d'esta ajuda.
  
En el supòsit de separació legal o de fet, o de divorci, tindrà dret a sol·licitar l'ajuda el pare o la mare amb qui convisca durant la major part de l'any natural, el fill nascut per filiació natural, adoptat o acollit preadoptiu.
  
b) Si estos dos pares hagueren sigut privats o suspesos en l'exercici de la pàtria potestat, podrà sol·licitar estes ajudes el tutor i/o guardador legal o de fet.
  
c) Si el sol·licitant inicial haguera perdut algun dels requisits indispensables per a ser reconegut com a tal, podrà sol·licitar la subrogació en les seues obligacions i drets, aquell que passe a reunir els requisits.
  
Es considera beneficiari d'estes ajudes el conjunt de la unitat familiar, en el supòsit de famílies previst en l'article 1.a) d'esta orde d'Ajudes, i ell fill o fills nascuts per filiació natural, adoptats, o en acolliment preadoptiu, en el supòsit regulat en l'article 1.b) d'esta orde.
  
Article 3. Unitat familiar
  
Als efectes d'esta orde s'entendrà per unitat familiar la convivència en el mateix domicili de:
  
- Els pares junt amb els seus fills en el supòsit previst en l'article 1.a) d'esta orde d'Ajudes.
  
- Del beneficiari (fill nascut per filiació natural, adoptat o en acolliment familiar preadoptiu), junt amb els seus pares (naturals o adoptius) o acollidors, i els fills d'estos, en el supòsit regulat en l'article 1.b) d'esta orde d'Ajudes.
  
Article 4. Requisits
  
Per a tindre dret a percebre l'ajuda, la unitat familiar ha de complir els requisits següents:
  
1. Generals:
  
a.Residència a la Comunitat Valenciana:
  
La persona sol·licitant haurà d'acreditar ser resident d'algun municipi de la Comunitat Valenciana, durant un període major a 1 any en la data en què finalitze el termini de presentació de sol·licituds.
  
2. Específics:
  
a. Famílies nombroses:
  
- Tindre el títol de Família Nombrosa en vigor el dia anterior al de finalització del termini de presentació de sol·licituds establit en esta orde d'Ajudes.
  
- Haver-los sigut atorgat el títol Família Nombrosa amb Categoria d'Honor d'acord amb el que disposa la Llei 25/1971, de 19 de juny, de Protecció a les Famílies Nombroses (BOE de 24 de juny de 1971), o reunir els requisits prevists en la citada Llei perquè es reconeguera la dita categoria, en el moment de la sol·licitud.
  
b. Per naixement, adopció o acolliment preadoptiu:
  
- Convivència de la unitat familiar:
  
Els nascuts per filiació natural, adoptats o acollits objecte d'esta ajuda han de conviure amb la persona sol·licitant en el moment de la sol·licitud.
  
No es perd el dret a la prestació econòmica quan una circumstància sobrevinguda de força major, com la mort d'algun menor, suposara la impossibilitat de complir el requisit de la convivència establit en esta orde.
  
Als efectes d'esta orde, com a convivència s'entendrà inclòs el supòsit de fills que, encara que visquen eventualment fora del llar, mantinguen la dependència econòmica dels seus pares.
  
- Nacionalitat i/o residència legal a Espanya:
  
La persona sol·licitant haurà d'acreditar ser espanyola, o nacional d'algun dels països membres de la Unió Europea.
  
Si la persona sol·licitant no detenta alguna de les nacionalitats descrites en el paràgraf anterior, haurà d'acreditar una residència legal a Espanya en la data de sol·licitud de l'ajuda, major d'un any de duració.
  
- Edat de la mare respecte al fill o acollit preadoptiu que dóna dret a sol·licitar l'ajuda:
  
Per a computar la mencionada edat s'entendrà com la data màxima possible que done dret a sol·licitar l'ajuda, el dia anterior a complir la mare els 30 o 35 anys.
  
S'establixen els criteris següents:
  
- Menor de 30 anys en el moment del naixement, adopció o acolliment preadoptiu: En este supòsit l'ajuda pot sol·licitar-se per al segon o posterior, nascut per filiació natural, adoptat o acollit preadoptiu.
  
- Igual o major de 30 i menor a 35 anys en el moment del naixement, adopció o acolliment preadoptiu: En este supòsit la prestació pot sol·licitar-se per al tercer o posterior, nascut per filiació natural, adoptat o acollit preadoptiu.
  
- Edat, data de l'adopció o de l'acolliment preadoptiu dels menors que donen dret a sol·licitar l'ajuda.
  
Els menors objecte d'esta ajuda hauran d'haver nascut per filiació natural, o haver sigut adoptats o acollits preadoptivament, entre el dia 17 de juny de 2003 i el dia anterior al de finalització del termini de presentació de sol·licituds establit en esta orde d'Ajudes.
  
Article 5. Documentació
  
Tots els documents presentats estaran en castellà o valencià. La seua traducció, si és procedent, estarà legalitzada, i seran originals, o bé còpies compulsades o cotejades. De la mateixa manera, totes les còpies hauran de presentar-se en format A4.
  
La sol·licitud es presentarà en dos exemplars en el model previst en esta orde, degudament firmada i omplida per la persona sol·licitant i inclourà la següent documentació, que estarà referida a tots els membres de la unitat familiar establida en l'article 3 d'esta orde d'Ajudes:
  
a. En tots els casos:
  
1. Còpia compulsada o cotejada del passaport o document nacional d'identitat de tots els membres de la unitat familiar, que siguen majors de 16 anys l'1 de gener de 2004. La còpia corresponent al sol·licitant haurà de presentar-se en tres exemplars.
  
2. Còpia compulsada del número d'identificació fiscal (NIF) o del número d'identificació d'estranger (NIE), si el DNI o passaport no inclouen la lletra fiscal identificadora. La còpia corresponent al sol·licitant haurà de presentar-se en tres exemplars.
  
3. Certificat d'empadronament de tots els membres de la unitat familiar en què conste el temps de permanència a la Comunitat Valenciana. Si este certificat no acredita el temps de residència establit en l'article 4.1 d'esta orde d'Ajudes, s'aportarà documentació que acredite l'esmentada circumstància.
  
Si la unitat familiar canvia de domicili durant la tramitació de la sol·licitud, haurà de comunicar-se esta circumstància, aportant certificat d'empadronament actualitzat.
  
4. Declaració responsable dels membres de la unitat familiar que pogueren tindre la condició de sol·licitant de l'ajuda, d'acord amb el que disposa l'article 2 d'esta orde, indicant que no s'ha presentat una altra sol·licitud acollint-se a esta orde d'Ajudes; que es coneix la sol·licitud realitzada, i que s'obliga a no presentar-la de nou.
  
5. Fitxa de Manteniment de Tercers, on figuren les dades del compte bancari de la persona sol·licitant com a titular o cotitular per a efectuar la domiciliació del pagament de l'ajuda, si és procedent. Esta fitxa es presentarà en tres exemplars, degudament omplida i segellada per l'entitat bancària.
  
b. En circumstàncies específiques:
  
1. En famílies nombroses:
  
- Si el títol ha sigut emés a la Comunitat Valenciana, còpia compulsada o cotejada del títol en vigor. Si no fóra així i el sol·licitant al·lega que la unitat familiar va detentar la Categoria d'Honor i no queda constància d'este fet en el títol de Família Nombrosa, haurà de presentar, a més, documentació acreditativa d'esta circumstància.
  
2. En ajuda per naixement, adopció o acolliment preadoptiu:
  
- Còpia compulsada o cotejada del llibre de família, on s'incloga el menor o menors respecte al/s qual/s se sol·licita esta ajuda.
  
- Documentació acreditativa de la nacionalitat del sol·licitant. Si esta no fóra espanyola o d'un país membre de la Unió Europea, a més s'aportarà documentació acreditativa de la seua residència legal a Espanya.
  
- Justificació dels ingressos de totes les persones majors de 16 anys que consten en la sol·licitud, referida a l'exercici de 2002.
  
Per a realitzar la dita justificació, les persones que consten en la sol·licitud podran autoritzar per mitjà de la seua firma, a l'òrgan que tramita els expedients, perquè sol·licite els certificats de renda directament als organismes encarregats de la seua gestió. Sense perjuí que, si és procedent, puguen ser sol·licitats directament pels interessats, o ser aportats per ells.
  
Si no es realitza la mencionada autorització, la justificació es realitzarà per mitjà de còpia compulsada o cotejada de la declaració de l'impost sobre la renda de les persones físiques de tots els membres de la unitat familiar corresponent a l'exercici de 2002, incloent-hi tots els fulls, així com el d'ingrés o devolució degudament segellat:
  
En el supòsit que d'haver-se presentat declaració complementària, caldrà aportar-la en les mateixes condicions establides en el paràgraf anterior.
  
Si es va estar exempt de l'obligació de presentar la declaració de l'impost sobre la renda de les persones físiques de l'exercici 2002 o no n'hi ha, s'aportarà el certificat de l'Agència Tributària acreditatiu de no haver-la presentada.
  
- En el cas que calga acreditar la separació o divorci haurà d'aportar-se el conveni regulador o resolució judicial que incorpore les condicions econòmiques.
  
- En el cas que calga acreditar la guarda o tutela caldrà aportar-se la seua documentació acreditativa, respecte del menor que es trobe en la dita situació legal.
  
- En el cas que siga necessari acreditar l'adopció o acolliment familiar preadoptiu, presentació d'algun dels següents documents acreditatius d'este fet:
  
- Resolució judicial ferma constitutiva de l'adopció o el acolliment preadoptiu.
  
- Certificat d'inscripció en el registre civil espanyol.
  
- Resolució d'acolliment preadoptiu emesa per l'autoritat competent de l'estat d'origen dels xiquets i xiquetes.
  
No obstant això, si l'adopció o l'acolliment familiar preadoptiu s'han tramitat a la Comunitat Valenciana, i totes les dades estan en poder de la secció de la direcció territorial de Benestar Social que tramita les ajudes establides en esta orde d'Ajudes, no serà necessària l'aportació pel sol·licitant de cap dels documents indicats en este punt.
  
Article 6. Prioritats
  
Tindran prioritat absoluta en la concessió d'estes ajudes aquelles famílies que tenint el títol de Família Nombrosa en vigor, mantinguen o hagen tingut reconeguda la Categoria d'Honor, o que reuniren en l'actualitat els requisits perquè s'atorgara el títol amb la mencionada categoria, d'acord amb el que disposa la Llei 25/1971, de 19 de juny, de Protecció a les Famílies Nombroses (BOE de 24 de juny de 1971), i que sol·liciten per este apartat.
  
Article 7. Import de l'ajuda
  
L'import de les ajudes serà el següent:
  
1. Per a les famílies determinades en l'article 1.a) d'esta orde d'Ajudes: fins a 1.000,00 euros.
  
2. Per a les famílies determinades en l'article 1.b) d'esta orde d'Ajudes, s'establiran els imports següents:
  
- Famílies els ingressos bruts totals del qual siguen inferiors a una vegada i mitja el Salari Mínim Interprofessional, l'1 de gener de 2004, en còmput anual: fins a 1.000,00 euros per cada naixement, adopció o acolliment preadoptiu que complisca els requisits establits en l'article 4 d'esta orde.
  
- Famílies els ingressos bruts totals del qual siguen iguals o superiors a una vegada i mitja el Salari Mínim Interprofessional, l'1 de gener de 2004, en còmput anual i inferior a tres vegades el mateix: fins a 500,00 euros per cada naixement, adopció o acolliment preadoptiu que complisca els requisits establits en l'article 4 d'esta orde.
  
- Famílies els ingressos bruts totals del qual siguen iguals o superiors a tres vegades el Salari Mínim Interprofessional, l'1 de gener de 2004, en còmput anual, concessió de prestació fins a 250,00 euros per cada naixement, adopció o acolliment preadoptiu que complisca els requisits establits en l'article 4 d'esta orde.
  
Per a establir els imports ressenyats se seguirà la taula següent:
  
1,5 vegades Salari Mínim a 1 de gener de 2004, en còmput anual: 9.670,50 euros.
  
3 vegades Salari Mínim a 1 de gener de 2004, en còmput anual: 19.341,00 euros.
  
3. Per a concedir les ajudes es complirà el següent:
  
3.1) En primer lloc, atenent a l'orde de prioritat existent en l'article 6 d'esta orde d'Ajudes, es procedirà a concedir les ajudes destinades a les famílies indicades en l'apartat 1 d'este article per la seua quantia màxima.
  
Si la dotació pressupostària no fóra suficient per a concedir este import màxim, es procedirà a prorratejar l'ajuda entre totes les sol·licituds presentades per les famílies indicades en l'apartat 1 d'este article, que complisquen els requisits establits en esta orde d'Ajudes.
  
3.2) Una vegada resoltes les ajudes segons el que establix l'apartat 3.1) d'este article, es calcularà la quantitat pendent de resoldre, si és procedent, i es procedirà a concedir la quantia que corresponga entre tots els sol·licitants d'ajudes per naixement, adopció o acolliment preadoptiu, del mode següent:
  
a) Si la dotació pressupostària fóra suficient per a totes les sol·licituds presentades que complisquen els requisits per a la seua concessió, es resoldran estes per l'import que corresponga.
  
b) Si la dotació pressupostària no fóra suficient per a totes les sol·licituds presentades que complisquen els requisits per a la seua concessió, es resoldran estes prorratejant entre totes elles. Per al prorrateig es tindran en compte els ingressos de la unitat familiar, i s'hi aplicarà en tot cas la proporció - 4::2::1 - establida per a les quanties de la prestació en l'apartat 2 d'este article.
  
Per al prorrateig caldrà seguir el criteri que cada naixement, adopció o acolliment preadoptiu que done dret a sol·licitar l'ajuda ha d'entendre's com a diferent; podent acumular-se més d'un en una sol·licitud. Per este motiu, l'import prorratejat per a un expedient concret haurà de multiplicar-se per tants naixements, acolliments preadoptius o adopcions que donen dret a l'ajuda, com hi haurà en la sol·licitud.
  
4. Si amb posterioritat a la resolució d'estes ajudes s'incrementaren els crèdits destinats a finançar-les, podran incrementar-se les ajudes ja concedides, mantenint els imports màxims i els criteris de prorrateig, si és procedent, determinats en este article.
  
Article 8. Exclusions incompatibilitats
  
Només podrà ser sol·licitada l'ajuda per un dels dos objectes previstos en l'article 1 d'esta orde. En cas de sol·licitar més d'un, la direcció territorial procedirà a tramitar l'expedient atenent al millor orde de prioritat establit en l'article 6 d'esta orde, sempre que complisca els requisits perquè se li concedisca l'ajuda sol·licitada. Si no consta acreditada en l'expedient la condició de família nombrosa es tramitarà exclusivament pel segon objecte.
  
No pertocarà la concessió de l'ajuda als pares quan estos hagen sigut privats o suspesos en l'exercici de la pàtria potestat.
  
Queden excloses d'estes ajudes aquelles famílies que hagen percebut quanties econòmiques per tindre constituït un acolliment remunerat, respecte als mateixos menors.
  
Tampoc pertocarà la concessió d'esta ajuda als tutors que hagen vist resolta judicialment la seua remoció, excusa o extinció de la tutela, ni als acollidors respecte dels quals haja cessat l'acolliment.
  
No podran atorgar-se les ajudes a institucions, públiques o privades, que tinguen atribuïda la tutela o custòdia dels xiquets.
  
Article 9. Dotació pressupostària
  
Els crèdits a través dels quals es finançaran estes ajudes seran a càrrec del programa pressupostari 99.54.44.033.03 Família, Menor i Adopcions.
  
Denominació: Ajuda econòmica a famílies.
  
Projecte: T-5374.
  
Consignació pressupostària: 995.730,00 euros.
  
Procedència fons propis.
  
Els crèdits publicats tenen el caràcter de màxims, no podent concedir-se subvencions una vegada esgotats. Segons el que disposa l'article 47.11.c). del Text Refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991. Esta circumstància haurà de publicar-se en el Diari Oficial de la Generalitat Valenciana als efectes de la seua desconvocatòria.
  
Títol II
  
Procediment
  
Capítol I
  
Iniciació del procediment
  
Article 10. Instància i lloc de presentació de les sol·licituds
  
Les persones que desitgen optar a les ajudes regulades en la present Orde, hauran de presentar la seua sol·licitud en el registre de la direcció territorial de la Conselleria de Benestar Social del seu lloc de residència, sense perjuí de poder presentar-la en els altres llocs previstos en l'article 38.4 de la Llei 30/92 de 26 de novembre, de Règim Jurídic de les Administracions Públiques i del Procediment Administratiu Comú.
  
Els models de sol·licitud es trobaran a disposició dels sol·licitants en les direccions territorials, pàgina web de la Conselleria de Benestar Social i en les Oficines PROP de la Generalitat Valenciana.
  
Article 11. Termini de presentació
  
El termini de presentació de sol·licituds serà un mes comptador a partir de l'endemà de la publicació d'esta orde en el Diari Oficial de la Generalitat Valenciana. En cas que l'últim dia siga inhàbil, s'entendrà prorrogat el termini al primer dia hàbil següent.
  
Capítol II
  
Tramitació, resolució i recursos
  
Article 12. Ordenació i instrucció
  
El procediment a seguir en la tramitació de les sol·licituds presentades serà el següent:
  
Rebudes les sol·licituds, les direccions territorials de Benestar Social les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut dels quals s'ha de pronunciar la resolució.
  
En la fase de tramitació de l'expedient, a la vista de la documentació existent en este, es podrà demanar informes als organismes i entitats que s'estime oportú i efectuar les comprovacions necessàries sobre l'exactitud de tot això. Especialment se sol·licitarà a l'Agència Tributària, quan així haja sigut autoritzat pels interessats, la declaració de l'impost sobre la renda de les persones físiques de l'exercici 2002, o el certificat acreditant que esta no s'ha presentat.
  
Article 13. Comprovació de documentació i desistiment de la sol·licitud
  
Quan la sol·licitud no reunisca els requisits exigits o no s'adjunte la documentació que d'acord amb esta orde resulte exigible, es notificarà a la persona interessada la causa que impedix la continuació del procediment i se li requerirà perquè en el termini de 10 dies esmene la falta o adjunte els documents preceptius, amb la indicació que si així no ho fera, se li tindrà per desistit de la seua petició, amb resolució prèvia d'arxiu, que haurà de ser dictada en els termes previstos en l'article 42 de la Llei 30/1992, de 26 de novembre, modificada per la Llei 4/1999, de 13 de gener, tot això d'acord amb el que preveu l'article 71 de la referida norma.
  
Esta resolució serà dictada per delegació, pel director o la directora territorial de la Conselleria de Benestar Social. A l'adoptar-se per delegació indicarà expressament esta circumstància i es considerarà dictada per l'òrgan delegant, esgotant la via administrativa.
  
En la seua contra es podrà interposar directament recurs davant de l'orde jurisdiccional contenciós administratiu en la forma, el termini i les condicions que determina la llei reguladora de la dita jurisdicció.
  
No obstant això, prèviament s'hi podrà interposar, potestativament recurs de reposició conformement amb l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Article 14. Proposta i resolució de les ajudes
  
Per a la proposta i resolució d'estes ajudes se seguirà el següent:
  
1. Per a procedir a resoldre estes ajudes es realitzarà el tràmit següent: Una vegada valorats els expedients, la directora o el director territorial de la Conselleria de Benestar Social competent, remetrà proposta de concessió amb la quantia que corresponga o de denegació de les ajudes, a la Direcció General de la Família, Menor i Adopcions que, en atenció a les prioritats establides en esta orde, i als crèdits globals, resoldrà concedint o denegant l'ajuda sol·licitada.
  
2. D'acord amb el que disposa la Resolució de 30 de gener de 2001, del conseller de Benestar Social, sobre delegació de l'exercici de competències en determinats òrgans de la Conselleria (DOGV núm. 3.936, de 9 de febrer de 2001), modificada per la Resolució de 16 de febrer de 2001 (DOGV núm. 3.944, de 21 de febrer de 2001) i per la Resolució de 14 de maig de 2002 (DOGV núm. 4.252, de 20 de maig de 2002), la resolució de les sol·licituds d'ajudes sol·licitades a l'empara del que preveu la present Orde, està delegada en la directora general de la Família, Menor i Adopcions.
  
3. El termini màxim per a tramitar, resoldre i notificar les sol·licituds sobre les ajudes arreplegades en esta orde serà de quatre mesos comptadors a partir de la data en què finalitze el seu termini de sol·licitud.
  
La resolució es notificarà als interessats en els termes previstos en els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. En aquells supòsits en què no es produïsca resolució expressa en el termini assenyalat s'entendrà que les sol·licituds han sigut desestimades, als efectes previstos per l'article 44.1 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú.
  
5. La comprovació de l'existència de dades no ajustades a la realitat, tant en la sol·licitud com en la documentació aportada, podrà comportar la denegació de la subvenció sol·licitada, sense perjuí de les restants responsabilitats que pogueren derivar-se'n.
  
Article 15. Obligacions dels beneficiaris
  
Són obligacions dels beneficiaris les establides amb caràcter general en la normativa vigent sobre ajudes i subvencions i, específicament, aportar la documentació justificativa que se li sol·licitara en relació amb la concessió de l'ajuda, així com atendre les actuacions d'inspecció que la Direcció General de la Família, Menor i Adopcions efectuara en relació amb l'objecte de la subvenció.
  
Article 16. Recursos
  
Les resolucions dictades per la directora general de la Família, Menor i Adopcions, en adoptar-se per delegació indicaran expressament esta circumstància i es consideraran dictades per l'òrgan delegant, esgotant la via administrativa, podent interposar contra elles potestativament recurs de reposició en el termini d'un mes comptador a partir de l'endemà de la notificació o bé acudir directament a l'orde jurisdiccional contenciós administratiu en el termini de dos mesos comptadors a partir de l'endemà de la notificació, per mitjà de la forma i les condicions que determina la Llei 29/98, de 13 de juliol, reguladora de la mencionada jurisdicció.
  
Article 17. Invalidesa de la resolució de concessió
  
Seran causes de nul·litat de la resolució de concessió:
  
a) Les indicades en l'article 62.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
b) La carència o insuficiència de crèdit, d'acord amb el que establixen els articles 60 de la Llei General Pressupostària i article 28.2. del Text Refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991.
  
Seran causes d'anul·labilitat de la resolució de concessió les infraccions a les normes contingudes en l'ordenament jurídic que s'hi apliquen.
  
Títol III
  
Del pagament i la justificació de les subvencions
  
Article 18. Sistema de pagament de les ajudes
  
La resolució estimatòria de l'ajuda comporta l'acreditació dels justificants necessaris per a percebre-la. Esta s'abonarà en un únic pagament, una vegada aprovada la resolució de concessió, per mitjà de transferència bancària a nom de la persona sol·licitant que complisca els requisits establits en l'article 2 d'esta orde d'Ajudes.
  
Article 19. Reintegrament de les quantitats percebudes
  
Escaurà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, quan es done algun dels supòsits previstos en l'article 47.9 del Text Refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991, en especial, obtindre la subvenció sense reunir les condicions requerides per a això.
  
DISPOSICIONES FINALES
  
Primera
  
S'autoritza la Sotssecretaria i la Direcció General de la Família, Menor i Adopcions a elaborar les instruccions de desenvolupament d'esta orde.
  
Segona
  
A esta orde s'acompanya com a annex I el model de sol·licitud d'ajuda.
  
Tercera
  
Els aspectes regulats en la present Orde s'aplicaran sense perjuí de totes les normes que regisquen el règim jurídic pressupostari de l'administració de la Generalitat Valenciana. Si la normativa aplicable establira condicions distintes s'hi aplicaran les que pertoque.
  
La present Orde entrarà en vigor l'endemà de la seua publicació en el Diari Oficial de la Generalitat Valenciana.
  
Quarta
  
Contra la present convocatòria, s'hi podrà interposar directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, d'acord amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar-hi qualsevol altre que estimen pertinent.
  
València, 2 de juliol de 2004
  
La consellera de Benestar Social,